Almal lag vir my – Finesse Meisie
Agter die woorde van 'n huigelaar sit daar haat; wie skinderstories versprei, is 'n dwaas.
Die lewe is soms net nie fair nie. Partykeer voel dit vir jou of almal vir jou lag en met jou spot. Ek weet dis nie 'n lekker gevoel nie, maar tog lag mense om verskeie redes vir mekaar. Dis die manier waarop jy hierdie situasie in jou lewe gaan hanteer wat baie belangrik is.
Vind eers uit hoekom die mense lag, want hulle lag om 'n spesifieke rede. Jy het dalk iets snaaks aangevang, of hulle lag omdat hulle bly is dis nie hulle wat iets slegs oorgekom het nie. Of dalk lag hulle omdat jy iets stupids aangevang het.
Dis nou jou kans om lekker saam met hulle te lag. Anders lag hulle dalk NOG meer vir jou. Sodra jy saam met hulle lag, is die grap of verleentheid gouer verby. Anders giggel almal nog dae lank daaroor.
Om vir jouself te lag maak simpel situasies minder simpel. Dit haal altyd die angel uit iets. Dit gee jou die kans om nie as verloorder uit die stryd te tree nie, maar as oorwinnaar bo die oomblik uit te styg.